Schumi in sy pa se voetspore na Ferrari | Netwerk24
16 Januarie 2019 12:34
Pa se kind. Mick Schumacher gaan hom glo by die Ferrari-akademie aansluit. Foto: Getty Images
Schumacher jr. (19) ding vanjaar mee saam met die Prema-span in sy eerste seisoen in Formule Twee, die voedingsreeks vir F1.
BBCSport berig Mick Schumacher sal volgens ingeligtes die seisoen as deel van sy ooreenkoms in twee toetslopies vir Ferrari bestuur. Sy pa het vyf van sy sewe F1-wêreldtitels saam met Ferrari verower.
Michael Schumacher het vroeër vandeesmaand sy 50ste verjaardag gevier en is buite die openbare oog sedert hy ernstige breinbeserings in 'n ski-ongeluk in Desember 2013 opgedoen het.
Ferrari wou die nuus nie amptelik bevestig nie, maar sê hulle is in gesprek met die jong renjaer en sal hom graag by die akademie verwelkom.
Schumacher jr., wat verlede seisoen die F3-titel met sy tweede probeerslag beklink het, was saam met Ferrari teenwoordig by F1 se jaareindtoetse in Abu Dhabi in November.
Charles Leclerc, Sebastian Vettel se spanmaat by Ferrari in 2019, het sy deugde eers by die Ferrari-akademie bewys, asook die nuwe Sauber-renjaer Antonio Giovinazzi.